**«Κτηματογράφηση – Τροποποίηση Πολεοδομικής Μελέτης – Συμπληρωματική Πράξη Εφαρμογής Παραρεμάτιας περιοχής 5ης Π.Ε. Νέας Μάκρης»**

**ΟΔΗΓΙΕΣ ΣΥΜΠΛΗΡΩΣΗΣ ΔΗΛΩΣΗΣ ΙΔΙΟΚΤΗΣΙΑΣ:**

**Υπόχρεοι υποβολής δήλωσης ιδιοκτησίας:**

Όλα τα φυσικά ή νομικά πρόσωπα που είναι **ιδιοκτήτες** σε ακίνητα **εντός του ορίου της περιοχής μελέτης (όπως αυτό απεικονίζεται στο χάρτη που αναρτάται στην ιστοσελίδα του Δήμου –** [**www.marathon.gr**](http://www.marathon.gr) **και στο Δημοτικό Κατάστημα Νέας Μάκρης**, υποχρεούνται να υποβάλλουν δήλωση ιδιοκτησίας του άρθρου 12 του Ν. 1337/ 1983, όπως τροποποιήθηκε και ισχύει σήμερα.

Συγκεκριμένα, υπόχρεος υποβολής δήλωσης ιδιοκτησίας είναι ο **ιδιοκτήτης κάθε ακινήτου που έχει πλήρη ή ψιλή κυριότητα.**

Σημειώνεται ότι:

* Η δήλωση ιδιοκτησίας αφορά τον κάθε ιδιοκτήτη. Σε περίπτωση που ένα ακίνητο ανήκει σε περισσότερα από ένα πρόσωπα πρέπει να υποβληθούν τόσες δηλώσεις όσες είναι τα πρόσωπα.
* Η υποχρέωση υποβολής δήλωσης αφορά σε όλα τα ακίνητα ανεξάρτητα αν είναι οικοδομημένα ή όχι.

**Πού υποβάλλεται η δήλωση:**

Ο ενδιαφερόμενος **υποβάλει** τη **συμπληρωμένη δήλωση ιδιοκτησίας** στο **Δημοτικό Κατάστημα Νέας Μάκρης του Δήμου Μαραθώνος**. Το **ειδικό έντυπο δήλωσης ιδιοκτησίας** μπορεί να παραλάβει ή **από το Δημοτικό Κατάστημα** ή από την **ιστοσελίδα** του Δήμου [**www.marathon.gr**](http://www.marathon.gr)**.** Εναλλακτικά, την **αποστέλλει ταχυδρομικά** με **συστημένη επιστολή.**

**Οδηγίες συμπλήρωσης δήλωσης ιδιοκτησίας:**

Δήμος/Περιοχή: Συμπληρώνεται ο Δήμος/Περιοχή που ανήκει η ιδιοκτησία.

ΚΑΕΚ: Συμπληρώνεται υποχρεωτικά ο μοναδικός 12ψήφιος Κωδικός Αριθμός Εθνικού Κτηματολογίου της ιδιοκτησίας.

Κτηματογραφικός αριθμός ιδιοκτησίας (συμπληρώνεται προαιρετικά): Είναι ο επταψήφιος αριθμός με τον οποίο η ιδιοκτησία αποτυπώνεται στο κτηματογραφικό διάγραμμα που αναρτάται.

Το **έντυπο της δήλωσης** αποτελείται από τις ακόλουθες έξι παραγράφους:

**1. ΣΤΟΙΧΕΙΑ ΙΔΙΟΚΤΗΤΗ ή ΣΥΝΙΔΙΟΚΤΗΤΗ**

Α. (1.1.-1.9) Δήλωση ιδιοκτησίας φυσικού προσώπου

Συμπληρώνονται τα στοιχεία του φυσικού προσώπου σύμφωνα με την αστυνομική ταυτότητά του (ονοματεπώνυμο, ονοματεπώνυμο πατρός κλπ).

Β. (1.10) Δήλωση ιδιοκτησίας νομικού προσώπου

Συμπληρώνονται τα στοιχεία του νομικού προσώπου σύμφωνα με το καταστατικό ίδρυσής του.

**2. ΣΤΟΙΧΕΙΑ ΙΔΙΟΚΤΗΣΙΑΣ**

Συμπληρώνονται:

2.1. Ο τρόπος κτήσης (αγορά, κληρονομιά, δωρεά κλπ).

2.2. Το συμβόλαιο (αριθμός, ημερομηνία, συμβολαιογράφος, τόμος και αριθμός μεταγραφής στο Υποθηκοφυλακείο). Στην περίπτωση που το δηλούμενο δικαίωμα αποκτήθηκε με περισσότερα από ένα συμβόλαια, είναι απαραίτητο να αναγραφούν όλα τα συμβόλαια.

2.3. Η επιφάνεια της ιδιοκτησίας σε τ.μ. σύμφωνα με το συμβόλαιο.

2.4.Ποσοστό συνιδιοκτησίας όπως προκύπτει από το συμβόλαιο.

2.5.Τα ονόματα και τα ποσοστά των λοιπών συνιδιοκτητών όπως προκύπτουν από το συμβόλαιο.

2.6.Η θέση του οικοπέδου (διεύθυνση, αριθμός ΟΤ, περιγραφή).

2.7.Τα στοιχεία των ομόρων ιδιοκτητών (προαιρετικά).

**3. ΕΠΙΚΕΙΜΕΝΑ ΣΤΟΙΧΕΙΑ ΟΙΚΟΠΕΔΟΥ**

Συμπληρώνονται αναλυτικά τα επικείμενα στο οικόπεδο: κτίσματα, περιφράξεις, δέντρα κλπ.

**4.ΣΤΟΙΧΕΙΑ ΙΔΙΟΚΤΗΤΗ/ ΙΔΙΟΚΤΗΣΙΑΣ ΚΑΤΑ ΤΗΝ ΕΛΕΓΧΟΜΕΝΗ ΗΜΕΡΟΜΗΝΙΑ**

Συμπληρώνονται τα στοιχεία του φυσικού ή νομικού προσώπου που κατείχε το ακίνητο κατά την ημερομηνία ελέγχου **28-5-2014**, καθώς και το συμβόλαιο με το οποίο αποκτήθηκε το ακίνητο από αυτόν. Τα στοιχεία αυτά είναι πολύ σημαντικά γιατί βάσει αυτών θα υπολογισθεί η εισφορά σε γη.

Η ενότητα αυτή συμπληρώνεται **μόνο** αν ο τίτλος κτήσης του σημερινού ιδιοκτήτη είναι μεταγενέστερος της 28-5-2014.

**5.ΣΥΝΥΠΟΒΑΛΛΟΜΕΝΑ ΣΤΟΙΧΕΙΑ**

Εκτός από το έντυπο της δήλωσης, τα απαραίτητα στοιχεία που υποβάλλονται **σε απλά φωτοαντίγραφα** είναι:

1. Δελτίο Αστυνομικής Ταυτότητας
2. Αντίγραφο Κτηματολογικού Φύλλου (Απόσπασμα Περιγραφικής Βάσης) και Απόσπασμα Κτηματολογικού Διαγράμματος(Απόσπασμα Χωρικής Βάσης) τα οποία μπορούν να εκδοθούν είτε μέσω της ιστοσελίδας <https://www.ktimanet.gr/Myktima/Account/PreLogin> με ταυτοποίηση με χρήση κωδικών TaxisNet είτε από το αρμόδιο Κτηματολογικό Γραφείο.
3. **Σε περίπτωση που ο τίτλος κτήσης του σημερινού ιδιοκτήτη είναι μεταγενέστερος της ημερομηνίας ελέγχου: 28-5-2014, επιπλέον των παραπάνω θα υποβληθούν:**

* Συμβόλαια ιδιοκτησίας του σημερινού ιδιοκτήτη με το πιστοποιητικό μεταγραφής τους, καθώς και
* Συμβόλαια του ιδιοκτήτη κατά την ελεγχόμενη ημερομηνία (28-05-2014), συνοδευόμενα από τα πιστοποιητικά μεταγραφής τους.

1. **Σε περίπτωση που η ιδιοκτησία** **δεν έχει δηλωθεί ή δεν εμφανίζεται στις εγγραφές του Εθνικού Κτηματολογίου,** τότε πρέπει να προσκομιστούν συμβόλαια ιδιοκτησίας, πιστοποιητικά (μεταγραφής, ιδιοκτησίας, βαρών, διεκδικήσεων, κατασχέσεων), καθώς και αντίγραφο μερίδας του ιδιοκτήτη, από το αρμόδιο Υποθηκοφυλακείο. Σε περίπτωση που ο τίτλος κτήσης του σημερινού ιδιοκτήτη είναι μεταγενέστερος της ημερομηνίας ελέγχου (28-5-2014), επιπλέον των παραπάνω θα υποβληθούν τα συμβόλαια του ιδιοκτήτη κατά την ελεγχόμενη ημερομηνία (28-05-2014) συνοδευόμενα από τα πιστοποιητικά μεταγραφής τους.

**6. ΜΕ ΤΗΝ ΠΑΡΟΥΣΑ ΔΗΛΩΝΩ ΥΠΕΥΘΥΝΑ ΟΤΙ:**

Διαγράφεται από τον ιδιοκτήτη ότι δεν ισχύει.

Στην παράγραφο 6.2 ζητείται από τους ιδιοκτήτες να δηλώσουν αν αντί ολόκληρης ή μέρους της οφειλόμενης εισφοράς σε χρήμα επιθυμούν να προσφέρουν ίσης αξίας εδαφική έκταση της ιδιοκτησίας τους.

**Τρόποι υποβολής δηλώσεων ιδιοκτησίας:**

1. **Με φυσική παρουσία**

Ο ιδιοκτήτης καταθέτει την δήλωση ιδιοκτησίας με τα συνυποβαλλόμενα στοιχεία αυτοπροσώπως και πρέπει να φέρει Αστυνομική Ταυτότητα ή Διαβατήριο ή άλλο επίσημο έγγραφο, προκειμένου να πραγματοποιηθεί ταυτοποίηση των στοιχείων του και κατόπιν να υπογράψει τη δήλωση.

Στην περίπτωση που η δήλωση δεν κατατίθεται από τον ίδιο τον ιδιοκτήτη θα πρέπει να φέρει απαραιτήτως γνήσιο υπογραφής από ΚΕΠ ή να είναι ψηφιακά βεβαιωμένη μέσω της υπηρεσίας gov.gr (<https://www.gov.gr/ipiresies/polites-kai-kathemerinoteta/psephiaka-eggrapha-gov-gr/psephiake-bebaiose-eggraphou>).

1. **Υποβολή ταχυδρομικώς με συστημένη αποστολή**

Η δήλωση ιδιοκτησίας θα πρέπει να φέρει απαραιτήτως γνήσιο υπογραφής από ΚΕΠ ή να είναι ψηφιακά βεβαιωμένη μέσω της υπηρεσίας gov.gr (<https://www.gov.gr/ipiresies/polites-kai-kathemerinoteta/psephiaka-eggrapha-gov-gr/psephiake-bebaiose-eggraphou>).

Για πληροφορίες – διευκρινίσεις, οι πολίτες δύνανται να επικοινωνούν με τον υπεύθυνο Αντιδήμαρχο πολεοδομικών θεμάτων Δημήτρη Μακρή στα τηλέφωνα  **22943 -20571** (γραφείο 3 στο ισόγειο του Δημοτικού Καταστήματος Νέας Μάκρης) και **6977260738,**  όπως επίσης και με τον Δημοτικό υπάλληλο Τεχνικών Υπηρεσιών Χρύσανθο Τσιάμη στο τηλέφωνο **22943- 20528** (1ος όροφος Δημοτικού Καταστήματος Νέας Μάκρης) από τις **9 Ιανουαρίου 2023 έως και τις 15 Φεβρουαρίου 2023**  και ώρες από **9.00-13.00** (εκτός Παρασκευής).

Η υποβολή δήλωσης ιδιοκτησίας είναι απαραίτητη προϋπόθεση για την άρτια και χωρίς σφάλματα εκπόνηση της μελέτης ρυμοτομικού σχεδίου εφαρμογής.

Η μη υποβολή δήλωσης ιδιοκτησίας από τον ιδιοκτήτη επιφέρει σοβαρές νομικές συνέπειες και συγκεκριμένα:

1) Καθίσταται άκυρη κάθε δικαιοπραξία που αφορά το ακίνητο για το οποίο δεν υποβλήθηκε δήλωση.

2) Δεν επιτρέπεται η έκδοση οικοδομικής άδειας στο ακίνητο που δεν υποβλήθηκε δήλωση ιδιοκτησίας.

3) Στον Πίνακα της Πράξης Εφαρμογής που θα πραγματοποιηθεί στο πλαίσιο της μελέτης το ακίνητο θα φαίνεται ως αγνώστου ιδιοκτήτη.

4) Μετά την κύρωση της Πράξης Εφαρμογής ο ιδιοκτήτης που δεν υπέβαλλε δήλωση ιδιοκτησίας οδηγείται εκ των πραγμάτων στη σύνταξη διορθωτικής πράξης με οικονομική επιβάρυνση του ιδίου.